บล.โนมูระฯ แนะเก็บ 2 หุ้นรับเหมาฯ อัพไซต์เกิน 40%-รับผลดีราคาน้ำมันฟื้น
บล.โนมูระฯ แนะเก็บ 2 หุ้นรับเหมาฯอัพไซต์เกิน 40% พร้อมรับผลดีราคาน้ำมันฟื้น

18 ก.พ. 2559

นายกรภัทร วรเชษฐ์ นักวิเคราะห์ บริษัทหลักทรัพย์ โนมูระ พัฒนสิน ระบุในบทวิเคราะห์ว่ามีมุมมองบวกต่อแนวโน้มราคาน้ำมันระยะกลาง และยาว โดยคาดว่าจะฟื้นตัวต่อ เนื่องจากแนวโน้มการเจรจาของกลุ่มผู้ผลิตน้ำมันรายใหญ่เพื่อหามาตรการพยุงราคาน้ำมัน โดยคงมุมมองราคาน้ำมันดิบ Brent ผ่านจุดต่ำสุดไปแล้วและในกรอบ 1-2 เดือนถัดไป มีโอกาสฟื้นตัวสู่ 38-40 เหรียญฯ/45 เหรียญฯ ต่อบาร์เรล
สำหรับประเด็นนี้จะหนุนหุ้นในกลุ่ม Related Oil กลับมามีปัจจัยบวก หลังก่อนหน้านี้ตลาดมีการลดน้ำหนักหุ้นในกลุ่มนี้ต่อเนื่องหลังราคาน้ำมันลง เพราะกังวลแผนการก่อสร้างโครงการ LNG จะชะลอต่อเนื่อง ในสถานการณ์ที่ราคาน้ำมันพลิกกลับเช่นนี้ คาดว่าจะส่งจิตวิทยาเชิงบวกต่อกลุ่มรับเหมาก่อสร้าง หนุนการขยายกำลังผลิตก่อสร้างโรงผลิต LNG เพิ่มเติมในระยะถัดไป เป็นโอกาสดีในการสะสมหุ้น STPI(TP 23.5, PER 7.8 เท่า), BJCHI(TP9.3, PER 7.7 เท่า) 
โดยให้ราคาเป้าหมายบริษัท เอสทีพี แอนด์ ไอ จำกัด (มหาชน) หรือ STPI ที่ 23.5 บาท แนวรับ 11.2/10.8 บาท แนวต้าน 12/13.3 บาท ทั้งนี้คาดว่ากำไรสุทธิปี 59 จะอยู่ที่ระดับ 2.4 พันล้านบาท ทรงตัวจากปีก่อน และปี 59 มีเงินปันผล ณ ราคาปัจจุบันราว 3.8%ทั้งนี้ให้ราคาเป้าหมายปี 59 ที่ 23.50 บาท Upside สูง 102.5% ราคาปัจจุบันอิง PER59 เพียง 7.8 เท่า
ขณะที่ให้ราคาเป้าหมายบริษัท บีเจซี เฮฟวี่ อินดัสทรี จำกัด (มหาชน) หรือ BJCHI ที่ 9.3 บาท แนวรับ 6.3/6.1 บาท แนวต้าน 6.8/7 บาท โดยคาดกำไรไตรมาส 4/58 ที่ 536 ล้านบาท เพิ่มขึ้น 54% จากปีก่อน และเพิ่มขึ้น 28% จากไตรมาสก่อน ซึ่งมาจากโครงการ TUPI ที่ก่อสร้างได้เร็วกว่าคาด โดยจะหนุนกำไรปี 58 โต 29% จากปีก่อน มาที่ 1.3 พันล้านบาท ต่อเนื่องถึงปี 59 อีก 3.9% จากปีก่อนที่ 1.35 พันล้านบาท ขณะเดียวกันปัจจุบันซื้อขายทีระดับ PER59 ต่ำเพียง 7.68 เท่า ต่ำกว่า Mean ที่ 10.67 เท่า Upside สูง 44%